Nykyinen jakelutekniikka palvelee kuitenkin suurta yleisöä vielä 10-15 vuotta. Uusiin laitehankintoihin ei siis ole tarvetta. Ylen tv-kanavat jatkavat nykyisellä tekniikalla näillä näkymin jopa vuoteen 2026 saakka, ellei markkinatilanne muutu ennakoitua nopeammin. Yle haluaa tarjota uudet teräväpiirtosisällöt antennijakelijoille, kaapelijakelijoille ja IPTV:lle samoin ehdoin. Näin operaattorit voivat jakaa Ylen HD-ohjelmia omissa verkoissaan. Ensisijainen tavoite on, että ainakin kaapeliverkoissa on laaja Ylen HD-kanavatarjonta heti ensi vuodesta alkaen.

- Television kehitys vie kohti laadukkaampaa ja elämyksellisempää kuvaa. Suomalainen yleisö odottaa, että se pääsee nauttimaan tästä kehityksestä, toteaa Ylen julkaisujohtaja Ismo Silvo.

Ylen teräväpiirto-ohjelmien määrä tulee kasvamaan studiouudistusten myötä. Vajaan parin vuoden kuluttua Yle tuottaa lähes kaiken oman tv-ohjelmistonsa HD-laatuisena. Myös hankintaohjelmat ostetaan aina teknisesti mahdollisimman hyvälaatuisina versioina.